Broj: 711-I-623-P-374-17/18-06-8

Zagreb, 27. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Vedrana Špehara, člana Uprave trgovačkog društva Plinacro d.o.o.,** na 8. sjednici, održanoj dana 27. travnja 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Vedrana Špehara, člana Uprave trgovačkog društva Plinacro d.o.o., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Energo d.o.o., u razdoblju od 30. siječnja do 27. travnja 2017.g.**
2. **Poziva se dužnosnik Vedran Špehar da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka i ostale navode iz obrazloženja ove odluke.**

Obrazloženje

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Vedran Špehar je stoga, povodom obnašanja dužnosti člana Uprave trgovačkog društva Plinacro d.o.o., obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Protiv dužnosnika Vedrana Špehara podnesena je 25. listopada 2017.g. anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-6539-P-374/17-01-5. U prijavi se u bitnome navodi da je navedeni dužnosnik istovremeno uz obnašanje dužnosti člana Uprave trgovačkog društva Plinacro d.o.o. bio direktor trgovačkog društva Croplin d.o.o, član Nadzornog odbora trgovačkog društva Energo d.o.o. i član Nadzornog odbora trgovačkog društva Plinara istočne Slavonije d.o.o. koja su stupala u poslovne odnose s trgovačkim društvom PLINACRO d.o.o.

Povjerenstvo je radi provjere navoda iz podnesene prijave i stjecanja saznanja o tome je li u postupanju dužnosnika protiv kojeg je podnesena prijava došlo do moguće povrede odredbi ZSSI-a, prikupilo potrebne podatke i dokumentaciju od nadležnih tijela.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080304171, OIB: 69401829750 upisano trgovačko društvo **PLINACRO d.o.o.** Dužnosnik Vedran Špehar upisan je kao član Uprave navedenog trgovačkog društva, ovlašten za zastupanje skupno s predsjednikom Uprave temeljem odluke Skupštine društva **od 30. siječnja 2017.g.**

U sudskom registru istog trgovačkog suda pod matičnim brojem subjekta 080251104, OIB: 35570445777 upisano je trgovačko društvo **CROPLIN d.o.o.** Iz povijesnog izvatka iz sudskog registra utvrđeno je da je dužnosnik Vedran Špehar **prestao biti direktor navedenog trgovačkog društva 30. siječnja 2017.g.**

Uvidom u podatke sudskog registra Trgovačkog suda u Osijeku utvrđeno je da je pod matičnim brojem subjekta: 030066352, OIB: 16423775522 upisano trgovačko društvo **PLINARA ISTOČNE SLAVONIJE d.o.o.** Iz povijesnog izvatka iz sudskog registra utvrđeno je da je dužnosnik Vedran Špehar obavljao funkciju člana Nadzornog odbora navedenog trgovačkog društva, međutim ne navodi se točno razdoblje u kojem je dužnosnik obavljao istu.

Povjerenstvo je stoga dopisom pozvalo trgovačko društvo PLINARA ISTOČNE SLAVONIJE d.o.o. da dostavi podatke o točnom vremenskom razdoblju u kojem je dužnosnik obavljao funkciju člana Nadzornog odbora tog trgovačkog društva te je li za obnašanje navedene funkcije primao naknadu i u kojem iznosu.

Na zahtjev Povjerenstva navedeno trgovačko društvo dostavilo je očitovanje od 30. studenoga 2017.g. u kojem se navodi da je dužnosnik Vedran Špehar bio član Nadzornog odbora trgovačkog društva PLINARA ISTOČNE SLAVONIJE d.o.o. **od 16. siječnja 2014.g. do 1. veljače 2017.g.** te da nije primao naknadu za obnašanje navedene funkcije. U privitku očitovanja dostavljena je dužnosnikova izjava od 16. siječnja 2014.g. kojom se isti odriče naknade za članstvo u Nadzornom odboru navedenog trgovačkog društva.

Povjerenstvo je izvršilo uvid i u povijesni izvadak iz sudskog registra Trgovačkog suda u Rijeci te utvrdilo da je pod matičnim brojem subjekta: 040013290, OIB: 99393766301, upisano trgovačko društvo **ENERGO d.o.o.** Dužnosnik Vedran Špehar bio je upisan kao član Nadzornog odbora tog trgovačkog društva na temelju Odluke od 7. veljače 2014.g.

Na zahtjev Povjerenstva trgovačko društvo ENERGO d.o.o. dostavilo je očitovanje od 5. prosinca 2017.g. u kojem se navodi da je dužnosnik Vedran Špehar **obavljao funkciju člana Nadzornog odbora predmetnog trgovačkog društva u razdoblju od 7. veljače 2014.g. do 27. travnja 2017.g.** te za obavljanje navedene funkcije nije primao nikakvu naknadu. Također, i u posljednje tri godine nisu mu isplaćivani nikakvi putni ni drugi troškovi.

Člankom 14. stavkom 1. ZSSI-a propisano je da dužnosnici **ne mogu biti članovi upravnih tijela i nadzornih odbora trgovačkih društava.**

Iz prikupljenih podataka i dokumentacije proizlazi da dužnosnik Vedran Špehar nije istovremeno uz obnašanje dužnosti člana Uprave trgovačkog društva PLINACRO d.o.o. obavljao i funkciju člana Nadzornog odbora trgovačkog društva PLINARA ISTOČNE SLAVONIJE d.o.o., kao ni funkciju člana Uprave trgovačkog društva CROPLIN d.o.o., odnosno utvrđeno je da je dužnosnik pravovremeno razriješen s navedenih funkcija. Povjerenstvo je stoga utvrdilo da su navodi iz prijave u tom dijelu neosnovani te se u odnosu na obavljanje navedenih funkcija postupak protiv dužnosnika neće pokrenuti.

Međutim, iz prikupljenih podataka i dokumentacije proizlazi da je dužnosnik Vedran Špehar u razdoblju od 30. siječnja 2017.g. do 27. travnja 2017.g. istovremeno obnašao dužnost člana Uprave trgovačkog društva PLINACRO d.o.o. i funkciju člana Nadzornog odbora trgovačkog društva ENERGO d.o.o. što upućuju na moguću povredu odredbe članka 14. stavka 1. ZSSI-a.

Povjerenstvo će u predmetnom postupku dodatno utvrditi je li u navedenom razdoblju trgovačko društvo PLINACRO d.o.o. stupalo u poslovne odnose s trgovačkim društvom ENERGO d.o.o.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Vedran Špehar, elektronička dostava

2. Objava na internetskoj stranici Povjerenstva

3. Pismohrana